
Pályázati azonosító: HAT-KP-1-2022/1-000939


Szakmai beszámoló

1.Előkészítő szakasz
1.1. „Pályáztunk és nyertünk” - A pályázat megvalósítását megelőző időszak, körülmények 
Pályázatunkat a 2022/23. tanévre nyújtottuk be, 2022. júliusában. Eredetileg 2023.májusra terveztük utunkat, de az utazási iroda jelezte, hogy a májusi időpontokra csak önköltség befizetésével jelentkezhetünk. Ezért hoztuk előre, április hónapra utazásunk időpontját. Sajnos a gazdasági helyzet -inflációs hatások miatt-, így is önköltség igényével lépett fel az utaztató társaság, ez bizonytalanná tette utunk megvalósulását. Azonban a Tankerületi Központ érdekérvényesítő munkájának eredményeként, az árak emelkedésének ellenére, mégis költségmentesen vehettek részt diákjaink a programon. Ezúton is köszönjük ezt a Tankerületi Központ vezetőjének és munkatársainak.
A pályázat benyújtása előtt, már a tanévzárónk után mértük fel az aktuális 7. évfolyamon, kik szeretnének részt venni a Határtalanul projektben. 48 tanuló és azok szülei jelezték részvételi szándékukat, így készítettük el pályázatunkat 48 tanuló és 5 fő pedagógus ottlétére. 
A 7.a osztályból 21, a 7.b osztályból 12, a 7.c osztályból 15 tanuló vett részt, osztályfőnökeikkel együtt az úton. A kísérő nevelők névsora: Fejes Bea, Mészárosné Nagy Ágnes, Dátán Attila, Kardosné Gulyás Ildikó és Józsa Andrea-projektvezető, kapcsolattartó az iskola részéről.
A fent jelzett bizonytalanságok ellenére, március 13-án szülői értekezletet tartottam a Határtalanul program mibenlétéről, a projektben való részvétellel járó kötelezettségekről. A szülői nyilatkozatokon is felsoroltuk a programmal együtt járó kötelező elemeket is:
· Tájékozódás, felkészülés az érintett, határon túli területek történelmi, földrajzi, néprajzi vonatkozásairól
· Az út során prezentációk, előadások bemutatása határon túl élőknek, illetve a tanulótársaknak
· Az útról beszámoló készítése az iskolai közösség számára
A szülők tehát mindezek tudatában járultak hozzá gyermekeik utaztatásához. Természetesen bemutatásra került az értekezleten a tervezett útvonal és a megvalósításra váró programok, a meglátogatandó nevezetességek, látványosságok. 
Ezenkívül hangsúlyosan kértem az útiokmányok időben történő elkészítését/érvényesítését, hivatkozva az előző évben történtekre-amikor is egy kisdiáknak a határtól kellett visszafordulnia érvénytelen okmánya miatt. Sajnos ennek ellenére az utolsó két hét izgalmait fokozta, hogy számos gyermeknek az utolsó pillanatokban intézték a családok útiokmányaikat. Mindegyik igazolványról/útlevélről kértem másolatot, illetve indulás előtt a buszra is csak az érvényes igazolványok bemutatása után szállhattak fel a tanulók.
Végleges létszámunk ebben az évben induláskor is 48 tanuló és 5 pedagógus volt, szerencsére betegség sem akadályozta a részvételt.

1.2. „Előtanulmányokat folytattunk” - Részletes tájékoztató, tartalmi felkészítés a résztvevő diákok részére
Az osztályfőnökök, osztályfőnöki órák keretében, tájékoztatták tanulóikat a Határtalanul program céljáról: a határon túli területek megismerésének és az ott élőkkel való kapcsolattartás jelentőségéről. Horvátország és Szlovénia térképén beazonosították a meglátogatandó vidéket, városokat, folyókat. Feladatként az utunkba eső városokról, az azokban élt, neves történelmi személyiségekről, művészekről, az ott látható nevezetességekről kellett gyűjtőmunkát végezniük.
A tavaszi szünetet megelőzően iskolánk aulájában gyűltünk össze, itt történt a feladatok kiosztása, Dátán Attila kollégám irányításával. Részletesen sorra vettük merre járunk majd, s az egyes helyszínekhez kapcsolódva lettek kiosztva feldolgozandó ismeretterjesztő anyagok, melyekből egy-egy kis csoportnak kellett felkészülnie. A csoportokon belül a gyerekek osztották fel egymás között a feladatokat, részekre bontva a feldolgozandókat, illetve osztották ki egymás közt a szerepeket: ki, miről készít feljegyzést, s ki adja majd elő az utazás során.
1.csoport: Zrínyi család, Zrínyi Miklós(IV. és VII.) Zrínyi Péter
2.csoport: Erdődyek, a várkastély, Varasd, varasdi vár
3.csoport: Feszty Árpád, Feszty körkép
4. csoport: Fiume, Baross Gábor, Prodám Guido
5. csoport: Frangepánok, Kraljevica város, Tersatto vára,Frangepán Ferenc
6.csoport: Jellasics szobor
7. csoport: Zsolnay cserép, Zsolnay tetők, köztéri művek
8. csoport: Szent Jeromos, Szent Flórián, Szent György, Szent Vid, Szent László legenda
9.csoport: templomos lovagok
10.csoport: Amadék, Széchenyiek, Nádasdyak, Szapáryak Széchy család
11.csoport: Hetés
12.csoport: Bánffy család
13.csoport: Aquila János freskói, freskó
14.csoport: Zala György, Makovecz Imre
15. csoport: Adriai-tenger, kőolajkészlet
16. csoport: Markusovszky Lajos 
17. csoport: Szábor, hármashatár
18. csoport: Hadik Mihály
19. csoport: Johnny Weismüller, Bobby Fischer, LaGuardia

Indulás előtt, április 19-én ismét összegyűltek a gyerekek a könyvtárban, ahol Dátán tanár úrnak és osztályfőnökeiknek tartottak egy beszámolót arról, ki hogy készült fel, elkészültek-e a bemutatásra kész írásos anyagok.
Az útra minden tanulónak kellett hoznia jegyzetfüzetet, amibe nap mint nap fel kellett jegyezniük az aktuális programokat, eseményeket, a szállásra és étkezésre vonatkozóan is, valamint érzéseiket, amiket a látottak, hallottak kapcsán megéltek. A jegyzetek készítését két okból is fontosnak, indokoltnak tartom. Egyrészt a gyerekekre jellemző, hogy élményeikről alig tudnak/akarnak szüleiknek beszámolni, így az írásos anyag ebben nagy segítséget nyújt. Másrészt az iskola közösségének szánt bemutatóhoz képez biztos alapot.

2. „Irány a Délvidék!” (Horvátország, Szlovénia)- A megvalósítás szakasza
2.1. Az utazás
Utaztató (busz):					ROMCAR   romcar@romcar.hu 
57 fős busz
Buszsofőr:						Villányi Balázs
Kapcsolattartó az iskola részéről:			Józsa Andrea
Kapcsolattartó a Csillagösvény Út. Ir. részéről:	László Klaudia
Honismereti vezető:					Roskó Katalin

Szállások:	1-2.éj: Camping Oliva, Rabac
		3-4.éj: Határ Csárda, Bajánsenye

Tervezett külhoni szervezet célpontja: lendvai Bánffy Központ/ Magyar nemzetiségi Művelődési Intézet


2.2. „A Délvidék felfedezése” - A programok részletes ismertetése

A program rövid összefoglalása a pályázat alapján: 
Az ötnapos tematikus út során a Muraköztől egészen az Adriáig követtük a magyarság történelmi és kulturális lábnyomait, ismerkedtünk a határon túli magyarokkal, azok sorsával az adott régióban és felfedeztük a Zrínyi, Rákóczi, Frangepán család gyökerének fészkeit a történelmi Délvidékünkön.

1.nap: 2022.április 24.

Indulás: 7 óra 45 perckor, az iskolához közeli Pizza Forte parkolójából.
Honismereti vezetőnk-Roskó Katalin- az indulás első pillanatától velünk utazott, így a bemutatkozásán túl, még magyarországi helyszínek esetében is érdekességekkel, illetve az úticélunkkal összefüggésben lévő adatokkal, tényekkel színesítette utunkat.  
A határátlépést követően első megállónk Csáktornya volt, a a Zrínyiek sasfészke. Megnéztük a várat, a Zrínyi Miklóst megjelenítő szobrokat, Szent Jeromos szobrát és tisztelegtünk a honvédő háború áldozatainak emlékművénél, valamint a turulmadaras központi emlékoszlopnál. 
Minden helyszínen az adott témából felkészült tanulók kiselőadást tartottak társaiknak.

[image: ][image: ]Következő megállóhelyünk Varasdon volt, mely város 10 évig volt Horvátország fővárosa. Városnéző sétánk során gyönyörű barokk stílusú épületeket láthattunk: a városházát, a székesegyházat, a Draskovics palotát, a Megyeházát, majd a kötelező programot követően fagyizhattak, vásárolhattak is a gyerekek.

Este 9 óra körül érkeztünk a szállásunkra, ahol először vacsoráztunk, majd elfoglaltuk szálláshelyeinket, melyek 5-6 fős mobilházak voltak egy kempingben. Az étkezés a kemping melletti szállodában történt, minden vacsora és reggeli svédasztalos megoldással, s igen bőséges kínálattal várt minket.

2.nap: 2023.április 25.
Előzetes terveink ellenére, az esős idő miatt, Lovranban nem szálltunk ki a buszból, csak átutazásunk során tekintettük meg a várost. Viszont egy tanulónk megtartotta kiselőadását Feszty Árpádról. 

[image: ][image: ]Abbáziában, sétánk során több nemesi származású magyar család villáját láthattuk, mindezt csodálatos természeti környezetben. Felkerestük a Hotel Palace Bellevue-t is, ami Markusovszky Lajos, tábori főorvos utolsó lakhelye volt. Itt is meghallgattuk egy tanulónk ismertetését, majd örömmel fedeztük fel az iskolánk névadója, Móra Ferenc tiszteletére felállított névtáblát is.

[image: ][image: ][image: ]Sétáltunk a tengerparton, a híres, sziklába vájt sétányon, láttunk híres embereket ábrázoló grafitiket tartalmazó falat, és bambusz alkotta „falat” is.

Utunk Fiuméban folytatódott, ahol meglátogattuk a ferde tornyot, felmentünk a Fiuméhoz tartozó Tersatto várába, láttuk a Tersattoi Mária búcsújáró templomot, majd kb.380 lépcsőn lejutottunk Fiume történelmi belvárosába. Sétáltunk az Andrássy úton, majd a valamikori Kossuth Lajos Korzón. Ezen a területen több híresség született, illetve élt. Pl.Bobby Fischer, Johnny Weismüller.
 A fontos épületek mellett-Kormányzói Palota, a Magyar Királyi tengerészeti Hatóság épülete, az Adria -palota és az Adria magyar Királyi Tengerhajózási Rt. székháza-, felkerestük a magyar feliratú kikötői bójákat és a Baross emléktáblát is. 
[image: ][image: ][image: ]
	

[image: ]

[image: ]
[image: ]



	


[image: ]A szállásunkra érkezve Mészárosné Nagy Ágnes kolléganőmmel egy kis csapat elment fürdeni a szállodába, egy csapat Dátán Attila kollégámmal lesétált a közeli tengerpartra, a szállásukon maradók pedig készítették napi jegyzeteiket, beszélgettek, labdáztak a mi felügyeletünk alatt. Vacsora után, 10 órakor, mint minden este, beszedtük a mobiltelefonokat, és nyugovóra tért a csapat.






3. nap: 2023. április 26.
A harmadik nap reggelén, egy bőséges reggeli elfogyasztása után, elbúcsúztunk a kempingtől, s elindultunk Zágrábba. Körülbelül 3,5 óra buszút után érkeztünk meg a fővárosba. 

[image: ]Az út során felkészült tanulóink s persze honismereti vezetőnk készítették elő zágrábi tartózkodásunkat.

Meghívást kaptunk a zágrábi Liszt Ferenc Intézetbe, ahol egy interaktív előadás keretében hallhattunk arról, hogy az intézet munkatársai hogyan, milyen módon ismertetik meg Magyarországot a horvátokkal, milyen programokkal népszerűsítik hazánkat.

Meglátogattuk a Káptalandombon emelt székesegyházat, benne a Szent István kápolnával. Itt láthattuk Szent László koronázási palástját, Frangepán Ferenc, Zrínyi Péter és Erdődy Tamás nyughelyét. Ezt követően átsétáltunk a Felsővárosba, ahol a Jellasics tér és Jellasics lovas szobra áll, feljebb az öreg kapun át értünk a Szent Márk térre. Itt található a Szent Márk templom, amelynek tetejét cserépből rakták ki, Horvátország és Zágráb címerét megformázva. Minden helyszínen, a honismereti vezető munkáját is gazdagítva, tanulóink felolvasták gyűjtött információikat az adott neves emberről, művészeti alkotásról, helyszínről. 

Viszonylag későn érkeztünk Szlovéniába, Ptuj városához, így igyekeznünk kellett, hogy a vár még nyitva legyen, s így a csodálatos kilátásban gyönyörködhessünk. A „várból kitekintés” után tettünk egy körsétát a városka csodaszép épületei között, a kanyargós, köves utcácskákon. Szlovéniában április 27-től nemzeti ünnep volt, így „emberáradat” nem zavarta sétánkat, inkább kihalt utcákon vezetett utunk. Jóleső érzés volt,hogy egy helyen -igaz angolul- megkérdezték honnan érkeztünk, majd szívélyesen üdvözöltek minket városukban az ott lakók.

Ptuj Szlovénia legrégebbi városa, mely település IV.Béla és Mátyás király idejében a Magyar Királyság része volt. A régi városkapuk egyikét Magyar Kapunak is hívták.  Láttuk az új városházát, de a Múzeum téren a régi városházát is, majd a középkori várostornyot és a Szent György plébánia templomot is.

Szállásunk a következő két éjen már magyar területen, Bajánsenyén volt. Egy kedves, magánpanzióban vártak minket finom vacsorával, meleg szobákkal.
Este élményekkel telve tértek vissza szobáikba a gyerekek, azonban a nap folyamán történtekről el kellett készíteniük jegyzeteiket, ahogy az ezt megelőző estéken is. A buszon, másnap nagyon kötelességtudóan adták át füzeteiket ellenőrzésre, s volt ki fanyalogva, de többnyire bólogatva fogadták kritikai meglátásaimat.
4. nap: 2023.április 27.
Kora reggel indultunk magyarországi szállásunkról vissza, Szlovéniába, a Dobronak határában megépült Trópusi kertbe, ahol különleges növényeket láthattunk, illetve hallhattunk a gondozásukról, majd vásárolhattunk orchideákat is ajándékba.

Az eredeti programterv szerint innen Lustra, egy paradicsomtermesztő üzembe, majd Muraszombatra a várba mentünk volna, de mindkét hely zárva volt, nem tudtak, csak másnap fogadni minket. Így a közelben lévő Bakonaki-tóhoz mentünk, felcserélve ezt a 28-i programot erre a napra. Csodálatos természeti környezetben sétáltunk, ahol az erdőben egy energiapark működik. Különböző szervi bajok orvoslását teszik lehetővé az energiavonalak, s egy térkép segítségével kereshetjük fel, az erdő mely részében kell üldögélni egy-egy egészségügyi probléma esetén. Mindannyian éltünk a lehetőséggel, hátha…Az erdőben bújik meg a Szent Vid kápolna és forrás is, melynek vizéből a gyerekek lelkesen töltötték meg kulacsaikat. A tó sajnos rossz állapotban van, a víz szintje igen alacsonyra apadt.

A muraszombati vár előtti téren-amikor megtudtuk, hogy aznap nem látogatható-, ebédeltek meg a gyerekek, s egy közös játékkal, majd a közeli játszótéren múlattuk az időt.

[image: ][image: ]A vidám perceket követően mentünk Felsőlendvára, hogy megtekintsük Szlovénia legnagyobb kiterjedésű várát, melynek elődjét még a templomosok építették. Később az Amadék, Széchenyiek, Nádasdyak, Szapáryak, végül Trianonig a Széchenyiek birtokoltak. Először egy filmet néztünk meg a vár történetéről, majd az ottani idegenvezető vezetésével megnéztük a múltat idéző kiállítást, végül mesélt több érdekességet is, például a koronás sárkány legendájáról is hallhattunk, arról, akinek a fejdíszét még azóta sem találták meg.

S a nap még mindig nem ért véget. A várlátogatást követően mentünk fel a Hármas határhoz. Az emlékkőre felkötöttük emlékszalagunkat és elénekeltük a Himnuszt.

Este, az ízletes vacsora után mindannyian összecsomagoltunk és kellemesen elfáradva tértünk nyugovóra, az élményekben igazán bővelkedő nap végén.

5.nap: 2023. április 28.
Reggel búcsút mondtunk szállásadónknak, megköszönve kedves vendéglátásukat. 
Első állomásunk Muraszombat volt, ahol nagy örömünkre már vártak minket-a nemzeti ünnep miatti zárva tartás ellenére is. Nagy kár lett volna, ha nem láthatjuk a várban kiállításra került anyagot, igazán gazdag és tartalmas tárlat fogadott minket. Honismereti vezetőnk szerint a gyerekek 10 perc alatt szokták végig nézni, így mi ezt megakadályozva, adtunk számukra feladatokat: válasszák ki, a bemutatott és berendezett szobák közül, melyikben élnének szívesen, illetve figyeljék meg a tárlat játékait, melyik ismerős számukra, vagy éppen melyik nem. Minderről jegyzetfüzetükben írták le véleményüket. Azt mondta a honismereti vezető, hogy ő még ennyi, szorgosan jegyzetelő kisdiákot soha nem látott ebben a múzeumban. Azt gondolom a megfigyelési szempont mellett, a látottak valóban felkeltették érdeklődésüket.

A vármúzeumból Bántornyára vezetett utunk, ahol a Bánffy családhoz fűződő árpád-kori templomban csodálhattuk meg Aquila János gyönyörű freskóit, köztük Szent László legendáját. A művészről, a Bánffy családról, a legendáról természetesen diákjainktól is hallhattunk a buszon, utazás közben. 

Egy programunk, a nemzeti ünnep miatt elmaradt- a György Ház, ahol a hetési magyarok vártak volna minket. E helyett mentünk el Lustra, egy paradicsomtermesztő üzembe. Ez a program az, ami a legdrágább volt, ugyanakkor számunkra a legelhanyagolhatóbb. Beöltöztünk egy védőruhába, ebben beléptünk egy kis helységbe, ahol üvegfalon keresztül láthattuk a paradicsomtöveket, meghallgattunk egy ismertetőt az üzemben folyó munkáról, majd levetettük a védőruhát. Az ismertetőt az előcsarnokban is meghallgathattuk volna, ráadásul a paradicsomkostoló is elmaradt.

Pályázatunkban vállaltuk, hogy részt veszünk a Magyarság Háza egy foglalkozásán. A paradicsomtermesztő üzem után Lendvára utaztunk, ahol a Magyar Nemzetiségi Művelődési Intézetben ismerkedtünk a helyi magyarság történetével. Ebben maga az intézmény vezetője, Soós Mihály támogatott minket. Egy jóízű, tartalmas, interaktív beszélgetés során hallhattuk, mit jelent magyarnak lenni határon túl, hogy őrzik ők a magyarságukat, milyen programokkal, neves alkalmakkal élik meg született magyarságuk értékeit.

Lendva városában, a főtéren ebédeltünk, a Szent István szobor tőszomszédságában, majd megtekintettük a Bánffy-Eszterházy kastély kiállítását. A modern művészetek rejtelmeibe is elmélyedhettek a gyerekek, mert a kastélyban időszakos bemutató is volt Andy Warhol műveivel. 

A múzeum nyújtotta kellemes élményt, egy édes élmény követte: a helyi fagyizó kedvező ajánlatának köszönhetően, mindenki elfogyaszthatta az út utolsó fagyiját, bőséges adagokkal. Fagyizás mellett tekintettük meg a Szent Katalin plébániatemplomot és a Makovecz Imre által épített kultúrpalotát.

[image: ][image: ]Ezt követően felmentünk a Szentháromság kápolnába, ahol Hadik Mihály törökverő hadvezér mumifikálódott testét őrzik. 

Ez volt utolsó állomásunk, majd elindultunk haza, és kb.fél kilenckor köszönthették is gyermekeiket a kedves szülők.


3.” Merre jártunk? Mit láttunk? Élményeink…”- Értékelő szakasz
Élményekben gazdagon tértünk vissza az iskolába, ahol a gyerekek itthon maradt osztálytársaiknak lelkesen számoltak be kirándulásunkról.
Kollégám Dátán Attila meghirdetett egy fotópályázatot a résztvevő tanulók körében, hiszen utunk során szorgosan fényképeztek tanítványaink. Az érkezésünket követő héten az intézmény több pontján is elhelyezett plakátokkal nyomatékosította a felhívást, mert szándékunkban áll a beérkező fényképekből ismét egy fotókiállítást rendezni. Az előző tanévtől eltérően, most különböző kategóriákban küldhetnek be a gyerekek fényképeket. Például: növények, tárgyak, táj, portré. 
A jegyzetfüzeteket ugyan hazavitték a gyermekek, hogy szüleik részére részletes beszámolót tarthassanak, de hétfőn, az első tanítási napra behozták nekem, áttekintésre. A füzetekben található jegyzetek részletességétől függően, a könyvtárban összegyűlve, részletesen megbeszéljük majd, hogy a látott nevezetességekről, városokról, szállásokról ki tud/ki jegyzett meg többet, azzal a nemes céllal, hogy az iskola teljes közönsége számára tartsunk egy képes útibeszámolót. A fotókiállítás megnyitójára, és a vetítéssel egybekötött beszámolóra június 2-án kerül sor, a Nemzeti Összetartozás Napjának alkalmából. Az erről készült fényképeket aktuálisan töltjük majd fel honlapunkra.


	





Összegzés

A pályázatunkban leírtakat teljesítettük. Hetedikes diákjaink hozzáállása, viselkedése utunk során mintaszerű volt. Honismereti vezetőnk többször hangsúlyozta, hogy eddigi útjai során még soha nem tapasztalt ilyen mértékű felkészülést, a tájékoztatók alatti figyelmet és érdeklődést a diákcsoportokat illetően. A szálláshelyeken sem történt rendkívüli esemény, a szobáikat rendet hagyva maguk mögött hagyták el, a szállodában zajló svédasztalos rendszert is kultúráltan „használták”, nem szedtek maguknak feleslegesen nagy adagokat-mint azt felnőttek esetében sokszor tapasztalhatjuk. Igazán akkor értékeltük fel diákjaink viselkedését, amikor egy napon, velünk párhuzamban megérkezett egy másik diákcsoport, akik késő éjszakába nyúlóan hangoskodtak, kora hajnalban zenelejátszóval zavarták a kemping lakóinak nyugalmát. Büszkék vagyunk rájuk, mert már az előkészületek során érdeklődéssel figyeltek a program céljainak ismertetésére, szokatlan lelkesedéssel vállalkoztak gyűjtőmunkára, előadásokra, a helyszíneken/szállásokon kulturált viselkedésükkel méltó képviselőik voltak anyaországban élőknek. A füzetekben, ha eleinte nem is, de az idő múltával érzéseiket is megfogalmazták egy-egy tevékenység/látnivaló kapcsán. Bizton állítom, hogy a gyerekek magyarságtudata megerősödött az utazás során. A Délvidék kedves kisvárosaival, gyönyörű épületeivel, természeti csodáival, s nem utolsó sorban történelmi emlékeivel méltán bűvölte el diákjainkat.
Álljon itt egy-két idézet a gyerekek jegyzeteiből:
„…egy energiaparkban kötöttünk ki.leültünk a lányokkal a fejfájós és hasfájós padra. Én hiszek az ilyesmiben, úgyhogy remélem segíteni fog.”
„..aztán felsétáltunk a lendvai várba, ami iszonyúan tetszett.”
„ A múzeumlátogatás után, ami szerintem nagyon szép volt, mentünk egy templomba, ahol orgonaszó fogadott minket. Néztük a freskókat, amik szépek voltak, de az idő miatt már keveset láthattunk belőlük.”
„”Majd jöttünk haza, vacsiztunk…majd játszottunk és élveztük az életet.”
„Összegezve ez a nap szerintem jobb volt, mint a tegnapi, nagyon élveztem.”
„…Ahol megcsodáltuk a Szentháromság kápolnát, ahol található hadik Mihály mumifikálódott teste….a múmiát Budapestre fogják szállítani renoválásra. Ha tényleg áthelyezik Budapestre és majd kiállítják, akkor tuti, hogy elmegyünk megnézni a családommal.”
„ Végezetül felmásztunk a Hármas-határhoz, ami az egyik személyes kedvencem volt, és utána hazamentünk, vacsoráztunk, és egy hosszú nap után elaludtunk.”
„Felszálltunk a buszra, és egy hosszú hét után, tele sok új élménnyel, 3 új ország megismerése után, hazaindultunk.”
„Na, jó, bevallom,hogy egy kicsit sajnálom, hogy hazamegyünk, mert szerintem nagyon jó volt ez a kirándulás.”
„Az elején tök nagy hülyeségnek tűnt a telefonok beszedése, de így visszagondolva legalább mindenki tudott aludni és nem a mobilját nyomkodta éjszaka.”
„Majd amit én nagyon sajnálok, elindultunk haza.”
„Mi tetszett és miért?Az egész múzeum, jó a hangulata.”
„”Sajnos véget ért ez a hét, szomorú vagyok, mert nagyon imádtam.”
„Nagyon jó volt ez a Határtalanul program, de sajnos ahogy a mondás szól:Egyszer minden jónak vége szakad.”
„Összegezve nekem nagyon tetszett ez a hét, imádtam, és remélem lesz még ilyen a jövőben.”
„Véleményem szerint ez az 5 nap tartalmasan telt el, minden nap gazdagodtunk új tudással és tapasztalattal remélem, hogy ezeket az élményeket sosem felejtem el, és örökre a szívemben fogom hordozni ezt a csodálatos utat.”


Segítő támogatásáért köszönetet mondunk
· Kovács Katalin Tankerületi Igazgató Asszonynak,
· a Határtalanul program koordinációjában részt vett tankerületi dolgozóknak,
· a Budapest XVI. Kerületi Móra Ferenc Általános Iskola Intézményvezető Asszonyának
· a nevelőtestület tagjainak, akik a kísérő nevelők helyettesítéséről gondoskodtak
· kiemelten a Magyar Államnak, a pályázati lehetőségért.

Budapest, 2023.május 13.					
									Józsa Andrea
								kapcsolattartó, projektvezető

